CELEX: C2004/094/51
Language: da
Date: 2004-04-17 00:00:00
Title: Sag C-74/04 P: Appel iværksat den 3. december 2003 af Kommissionen for De Europæiske Fællesskaber til prøvelse af dom afsagt den 3. december 2003 af De Europæiske Fællesskabers Ret i Første Instans (Fjerde Afdeling) i sag T-208/01, Volkswagen AG mod Kommissionen for De Europæiske Fællesskaber

17.4.2004   
            
            
               DA
            
            
               Den Europæiske Unions Tidende
            
            
               C 94/24
            
         Appel iværksat den 3. december 2003 af Kommissionen for De Europæiske Fællesskaber til prøvelse af dom afsagt den 3. december 2003 af De Europæiske Fællesskabers Ret i Første Instans (Fjerde Afdeling) i sag T-208/01, Volkswagen AG mod Kommissionen for De Europæiske Fællesskaber
   (Sag C-74/04 P)
   (2004/C 94/51)
   Ved De Europæiske Fællesskabers Domstol er der den 16. februar 2004 iværksat appel af Kommissionen for De Europæiske Fællesskaber ved Walter Mölls, som befuldmægtiget, bistået af Rechtsanwalt Dr. Heinz-Joachim Freund, Frankfurt, og med valgt adresse i Luxembourg, til prøvelse af dom afsagt den 3. december 2003 af De Europæiske Fællesskabers Ret i Første Instans (Fjerde Afdeling) i sag T-208/01, Volkswagen AG mod Kommissionen for De Europæiske Fællesskaber.
   Kommissionen har nedlagt følgende påstande:
   
               1)
            
            
               Dommen af 3. december 2003 i sag T-208/01 (1) ophæves.
            
         
               2)
            
            
               Sagen hjemvises til Retten.
            
         
               3)
            
            
               Appelindstævnte tilpligtes at betale sagens omkostninger.
            
         Søgsmålsgrunde og væsentligste argumenter:
   I ovennævnte dom annullerede Retten Kommissionens beslutning 2001/711/EF af 29. juni 2001 om anvendelse af artikel 81 EF (sag COMP/F-2/36.693 — Volkswagen) (2). I beslutningen havde Kommissionen fastslået, at Volkswagen i perioden fra juni 1996 til september 1999 i strid med artikel 81 havde aftalt en fastsættelse af videresalgspriserne med sine tyske forhandlere. Ved beslutningen blev Volkswagen pålagt en bøde på 30,96 mio. EUR.
   Retten fastslog, at opfordringerne fra Volkswagen AG til de tyske forhandlere ikke var blevet en integrerende del af forhandleraftalen, eftersom de er retsstridige. Ifølge Retten var der tale om ensidige foranstaltninger, der ikke er omfattet af artikel 81 EF.
   Med denne konklusion har Retten anlagt en fejlagtig fortolkning af begrebet aftale som omhandlet i artikel 81, stk. 1, EF, og således tilsidesat denne bestemmelse.
   Efter Kommissionens opfattelse stiller Retten for høje krav til det kendskab, som parterne i en selektiv distributionsaftale skal have til dennes anvendelse og udvikling i praksis. Samtidig sammenblander Retten disse krav med dem, der er afgørende for, om aftalen er lovlig.
   I denne forbindelse overser Retten navnlig de særlige kendetegn for selektive distributionssystemer, der er baseret på en rammeaftale, der skal udfyldes og konkretiseres. At en sådan aftale på et bestemt tidspunkt ikke selv er retsstridig, udelukker ikke, at den kan blive det på et senere tidspunkt. Hvad navnlig angår forhandlerne, har de i almindelighed en interesse i at opretholde deres position som medlemmer af et distributionssystem. Det kan ikke antages, at forhandlerne konsekvent og allerede ved aftalens indgåelse — i et vist omfang rent præventivt — afviser enhver efterfølgende opfordring, der kunne vise sig at være retsstridig. Dette gælder så meget desto mere, fordi det alt efter de konkrete omstændigheder kan være vanskeligt at afgrænse retmæssige fra retsstridige foranstaltninger.
   Kommissionens argumentation bekræftes af Domstolens faste praksis, som Retten ikke anlægger en korrekt fortolkning af. I den foreliggende sag er forholdet desuden det, at det klart fremgår af deltagernes (producent og forhandlere) adfærd, at de betragtede opfordringerne som en integrerende del af forhandleraftalen. De faktiske omstændigheder er også belæg for, at Rettens opfattelse ikke er korrekt. For så vidt som Retten har betragtet dem som irrelevante (i relation til forhandleren) og fuldstændig set bort fra dem (i relation til forhandlerne), beror dette på den ovenfor nævnte fejltagelse med hensyn til begrebet aftale.
   
      (1)  Endnu ikke offentliggjort i Samling af Afgørelser.
   
      (2)  EFT L 262, s. 14.